PATVIRTINTA

Kauno miesto savivaldybės

administracijos direktoriaus

2020 m.

įsakymu Nr.

**PROJEKTO „MOKYKLŲ PAŽANGOS SKATINIMAS KAUNO MIESTO SAVIVALDYBĖJE“ PARTNERIŲ ATRANKOS TVARKOS APRAŠAS**

**I SKYRIUS**

**BENDROSIOS NUOSTATOS**

1. Projekto „Mokyklų pažangos skatinimas Kauno miesto savivaldybėje“ partnerių atrankos tvarkos aprašas (toliau – Aprašas) nustato reikalavimus projekto „Mokyklų pažangos skatinimo Kauno miesto savivaldybėje“ (toliau – Projektas) partneriams, paraiškoms dalyvauti Projekto partnerių atrankoje (toliau – paraiškos), taip pat šių paraiškų teikimo tvarką ir jų vertinimą.

2. Projekto partnerių atrankos (toliau – atranka) tikslas – atrinkti partnerius kokybiškai įgyvendinti ir tęsti 2014–2020 metų Europos Sąjungos fondų investicijų veiksmų programos 9 prioriteto „Visuomenės švietimas ir žmogiškųjų išteklių potencialo didinimas“ 09.2.2-ESFA-K-730 priemonės „Mokyklų pažangos skatinimas“ projektą ir užtikrinti Kauno miesto savivaldybės (toliau – Savivaldybė) mokyklų pažangos skatinimą, naudojantis Projekto įgyvendinimo metu sukurtu paslaugų teikimo modeliu (teikti vaikams socialines paslaugas visame Kauno mieste).

3. Savivaldybės administracija yra pareiškėja įgyvendinti Projektą. Ji organizuoja atranką, vadovaudamasi 2014–2020 metų Europos Sąjungos fondų investicijų veiksmų programos 9 prioriteto „Visuomenės švietimas ir žmogiškųjų išteklių potencialo didinimas“ 09.2.2-ESFA-K-730 priemonės „Mokyklų pažangos skatinimas“ projektų finansavimo sąlygų aprašu, patvirtintu Lietuvos Respublikos švietimo, mokslo ir sporto ministro 2020 m. gegužės 20 d. įsakymu Nr. V-748 „Dėl 2014–2020 metų Europos Sąjungos fondų investicijų veiksmų programos 9 prioriteto „Visuomenės švietimas ir žmogiškųjų išteklių potencialo didinimas“ 09.2.2-ESFA-K-730 priemonės „Mokyklų pažangos skatinimas“ projektų finansavimo sąlygų aprašo patvirtinimo“ (toliau – Finansavimo sąlygų aprašas), ir jame nurodytų aktualių teisės aktų nuostatomis.

4. Informacija apie atranką skelbiama Savivaldybės interneto svetainėje (www.kaunas.lt).

5. Apraše vartojamos sąvokos:

5.1. **Partneris** – Aprašo nustatyta tvarka atrinktas Projekto veiklų vykdytojas, su kuriuo Savivaldybės administracija pasirašo jungtinės veiklos (partnerystės) sutartį: viešasis juridinis asmuo, kuris veikia kaip nevyriausybinė organizacija (toliau – NVO), vadovaudamasis Lietuvos Respublikos viešųjų įstaigų įstatymu, arba įstaiga ar įmonė, įstatymų ir teisės aktų nustatyta tvarka turinti teisę teikti sveikatos priežiūros ir patarnavimo paslaugas, arba įstaigos ar įmonės, kuri verčiasi kita (ne sveikatos priežiūros) veikla, filialas ar padalinys, turintis teisę teikti sveikatos priežiūros paslaugas.

5.2. Kitos Apraše vartojamos sąvokos suprantamos taip, kaip jos apibrėžtos Finansavimo sąlygų apraše ir jame nurodytuose aktualiuose teisės aktuose.

6. Galimi partneriai yra mokyklos, neformaliojo švietimo paslaugų teikėjai, savivaldybių švietimo centrai, kultūros paslaugų teikėjai, sveikatos priežiūros paslaugų teikėjai, socialinių paslaugų teikėjai, kiti viešieji juridiniai asmenys, veikiantys švietimo srityje.

**II SKYRIUS**

**PROJEKTO TIKSLAS IR VEIKLOS**

7. Projektas bus vykdomas vadovaujantis Finansavimo sąlygų aprašo ir jame nurodytų aktualių teisės aktų nuostatomis.

8. Projekto tikslas – socialinių paslaugų modelio sukūrimas ir jo taikymas Savivaldybės teritorijoje mokymosi motyvacijos ar mokymosi galimybių stokojantiems mokiniams ir probleminio elgesio ir (ar) specialiųjų poreikių mokiniams.

9. Projekto veiklos – šių paslaugų teikimas Savivaldybės teritorijoje:

9.1. darbuotojų mokymas;

9.2. socialinių paslaugų vaikui ir tėvams (globėjams) teikimas ir šių paslaugų prieinamumo organizavimas;

9.3. sveikatos priežiūros paslaugų teikimas.

10. Pagal Aprašą atrinkti Projekto partneriai:

10.1. dalyvaus rengiant Projekto paraišką ir vykdant Projekto veiklas, nurodytas Aprašo 9 punkte;

10.2. naudodamiesi Projekto įgyvendinimo metu sukurtu paslaugų teikimo žemėlapiu, teiks vaikams socialines arba sveikatos priežiūros (vaikų, vaikų ir paauglių psichiatro) paslaugas.

**III SKYRIUS**

**REIKALAVIMAI PROJEKTO PARTNERIAMS**

11. Projekto paraiškas gali teikti Lietuvos Respublikos įstatymų nustatyta tvarka įregistruoti pelno nesiekiantys juridiniai asmenys (nevyriausybinės organizacijos, asociacijos, viešosios įstaigos ir kt.), veikiantys ir (arba) turintys patirties socialinėje srityje, o teikiant paraišką vykdyti 9 punkte nurodytą (nurodytas) veiklą (veiklas) – socialinėje ir sveikatos apsaugos srityse.

12. Atrenkant Projekto partnerius, prioritetas teikiamas organizacijoms, kurios:

12.1. yra nevyriausybinės organizacijos;

12.2. siūlo įvairias paslaugas keliose seniūnijose (pvz., socialinių įgūdžių ugdymas, pagalba ruošiant pamokas, laisvalaikio užimtumo organizavimas, sociokultūrinės paslaugos, informavimas, konsultavimas, vaikų ir paauglių psichiatro);

12.3. planuoja užtikrinti paslaugų teikimą daugiau nei 20 paslaugų gavėjų;

12.4. planuoja užtikrinti paslaugų teikimą mažiausiai penkerius metus.

13. Organizacija negali teikti paraiškos, jei:

13.1. yra likviduojama ar sustabdžiusi veiklą;

13.2. yra neįvykdžiusi mokesčių ar socialinio draudimo įmokų mokėjimo įsipareigojimų pagal Lietuvos Respublikos teisės aktus.

**IV SKYRIUS**

**REIKALAVIMAI PARAIŠKOMS**

14. Reikalavimai paraiškoms:

14.1. Atrankai turi būti pateikta užpildyta nustatytos formos paraiška (Aprašo 1 priedas).

14.2. Paraiškoje turi būti pateikta:

14.2.1. informacija apie organizaciją (trumpas vykdomos veiklos rūšių aprašymas, patirtis, kompetencija);

14.2.2. Projekto veiklos aprašymas: numatytų paslaugų teikimas; planuojamos teikti naujos paslaugos;

14.2.3. informacija apie teikiamas psichoterapijos paslaugas ir pagrįstas išlaidų poreikis, jeigu organizacija vykdo Aprašo 9.3 papunktyje nurodytą veiklą;

14.2.4. informacija apie NVO paslaugų teikimą baigus įgyvendinti Projektą (įvardijama tikslinė grupė, paslaugų gavėjų skaičius, numatomos teikti NVO paslaugos, sveikatos priežiūros paslaugos, turimi ar planuojami turėti žmogiškieji ištekliai paslaugoms teikti ir kt.).

**V SKYRIUS**

**PARAIŠKŲ TEIKIMO TVARKA**

15. Organizacija, siekianti būti Projekto partnere, pateikia Savivaldybės administracijai  Aprašo 1 priede nustatytos formos paraišką iki kvietime teikti paraiškas nurodyto termino pabaigos.

16. Paraiška turi būti pasirašyta asmens, turinčio teisę veikti organizacijos vardu, nurodant vardą, pavardę ir pareigas, ir patvirtinta antspaudu, jei organizacija antspaudą privalo turėti.

17. Kartu su paraiška privaloma pateikti šiuos dokumentus:

17.1. organizacijos steigimo dokumentų (nuostatų, įstatų, steigimo sutarties, statuto ar kt.) kopiją;

17.2. teisėtą patalpų valdymą ar nuosavybės teisę įrodančius dokumentus, jeigu organizacija turi (valdo) patalpas Projekto veikloms vykdyti;

17.3. organizacijos vadovo pasirašytą laisvos formos pažymą, kad nėra aplinkybių, nurodytų Aprašo 13 punkte.

18. Organizacija gali pateikti ir kitus dokumentus ir (arba) informaciją, reikalingą paraiškai vertinti, taip pat papildomus dokumentus, galinčius padėti vertinti paraišką.

19. Paraiška turi būti užpildyta kompiuteriu lietuvių kalba, atspausdinta ir kartu su pridedamais dokumentais tvarkingai susegta. Visi paraiškos ir pridedamų dokumentų lapai turi būti sunumeruoti eilės tvarka.

20. Organizacija užantspauduotame voke pateikia vieną paraiškos egzempliorių (originalą) ir prie paraiškos pridedamus Aprašo 17 punkte nurodytus dokumentus (patvirtintas jų kopijas).

21. Vokai su paraiškomis ir pridedamais dokumentais gali būti siunčiami registruotu paštu, per pašto kurjerį ar pristatomi Savivaldybės administracijos Švietimo skyriui tiesiogiai adresu: Gruodžio g. 9 (107 kabinetas), 44295 Kaunas, ne vėliau kaip iki kvietime teikti paraiškas nurodytos paskutinės paraiškų pateikimo dienos ir valandos. Ant voko užrašoma: „Projekto „Mokyklų pažangos skatinimas Kauno miesto savivaldybėje“ partnerių atrankai“. Jeigu paraiška siunčiama paštu arba per pašto kurjerį, pašto žymoje nurodyta išsiuntimo ar pateikimo siųsti data turi būti ne vėlesnė kaip kvietime teikti paraiškas nurodyta galutinė paraiškų pateikimo data. Paraiška nesvarstoma ir nevertinama, jei ji pateikta pasibaigus nustatytam paraiškų teikimo terminui.

22. Gautas paraiškas registruoja Savivaldybės administracijos Švietimo skyrius. Atrankai pasibaigus, paraiškos, kurios nebuvo atrinktos, organizacijoms negrąžinamos ir saugomos vienus metus, kitos – Lietuvos Respublikos teisės aktų nustatyta tvarka.

23. Paraiškų priėmimo terminas turi būti ne trumpesnis kaip 7 kalendorinės dienos nuo kvietimo teikti paraiškas paskelbimo dienos.

24. Organizacija iki paraiškų pateikimo termino pabaigos turi teisę pakeisti arba atšaukti savo pateiktą paraišką. Toks paraiškos pakeitimas arba atšaukimas pripažįstamas galiojančiu, jeigu jis pateiktas raštu iki paraiškų pateikimo termino pabaigos.

25. Atranka laikoma įvykusia, jei pateikiama bent viena paraiška.

26. Informaciją paraiškų teikimo klausimais teikia Savivaldybės administracijos Švietimo skyrius.

**VI SKYRIUS**

**PARAIŠKŲ VERTINIMAS IR ATRANKA**

27. Paraiškas vertina Projekto partnerių atrankos komisija, sudaryta Savivaldybės administracijos direktoriaus įsakymu (toliau – Komisija).

28. Komisijos nariai kiekvieną paraišką įvertina užpildydami paraiškos vertinimo anketą (Aprašo 2 priedas).

29. Jeigu vertinimo metu Komisijos nariui kyla neaiškumų ar trūksta informacijos, Komisijos narys gali prašyti organizaciją paaiškinti, papildyti arba patikslinti paraiškoje pateiktą informaciją per 3 darbo dienas nuo šio prašymo gavimo dienos. Jei per nurodytą terminą organizacija nepateikia paaiškinimo, nepapildo ar nepatikslina paraiškoje pateiktos informacijos, jos pateikta paraiška atmetama.

30. Aukščiausias galimas paraiškos įvertinimas – 100 balų. Vertinant paraišką yra skaičiuojamas visų Komisijos narių skirtų balų vidurkis. Prioritetas teikiamas daugiausiai balų surinkusiai paraiškai. Jeigu balai pasiskirsto po lygiai, dėl Projekto partnerių atrankos laimėtojo Komisija sprendžia bendru sutarimu arba, jei jo negalima pasiekti, balsuodama. Jeigu balsavimo metu balsai pasiskirsto po lygiai, lemiamas yra Komisijos pirmininko balsas. Paraiška, kuriai skirta mažiau nei 50 balų, atmetama.

31. Komisija, ne vėliau kaip per 5 darbo dienas nuo paskutinės paraiškų pateikimo dienos apsvarsčiusi paraiškų vertinimo rezultatus, atrenka Projekto partnerius ir pateikia Savivaldybės administracijos direktoriui tvirtinti įsakymu Projekto partnerių sąrašą.

32. Savivaldybės administracijos direktoriaus įsakymas dėl Projekto partnerių sąrašo patvirtinimo skelbiamas Savivaldybės interneto svetainėje (www.kaunas.lt), o atrankoje dalyvavusios organizacijos apie atrankos rezultatus informuojamos raštu.

33. Jei Savivaldybės administracijos direktoriaus įsakymu patvirtintas Projekto partneris pasitraukia Projekto įgyvendinimo metu, gali būti skelbiamas papildomas kvietimas teikti paraiškas ir Apraše nustatyta tvarka atrenkamas ir patvirtinamas naujas Projekto partneris.

**VII SKYRIUS**

**BAIGIAMOSIOS NUOSTATOS**

34. Paraišką pateikusiai organizacijai elektroniniu paštu siunčiama informacija laikoma oficialia.

35. Su Savivaldybės administracijos direktoriaus įsakymu patvirtintu Projekto partneriu pasirašoma jungtinės veiklos (partnerystės) sutartis, kurioje nustatomos tarpusavio teisės, pareigos ir atsakomybė įgyvendinant Projektą. Jungtinės veiklos (partnerystės) sutartis privalo atitikti jai Lietuvos Respublikos civiliniame kodekse nustatytus reikalavimus.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_